ประกันไม่จ่ายเสียหายจลาจล
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

‘อัคคีภัย-รถ’ไม่ได้คุ้มครอง จ่ายนักท่องเที่ยวหมื่นเหรียญ
โพสต์ทูเดย์ — ประกันภัยรถไม่คุ้มครองเหตุจลาจล นักท่องเที่ยวตปท. จ่ายหัวละหมื่นเหรียญ
นายนพดล สันติภากรณ์ ประธานคณะกรรมการประกันภัยยานยนต์ สมาคมประกันวินาศภัย เปิดเผยว่า บริษัทประกันภัยไม่มีมาตรการตั้งรับความรุนแรงทางการเมืองที่เกิดขึ้นเป็นกรณีพิเศษ เพราะบริษัทประกันภัยจะต้องปฏิบัติตามเงื่อนไขของกรมธรรม์ซึ่งเป็นมาตรฐานเดียวกับที่ทั่วโลกปฏิบัติ 
อย่างไรก็ตาม เงื่อนไขความคุ้มครองตามกรมธรรม์ประกันภัยรถยนต์จะไม่คุ้มครองกรณีเกิดการจลาจล หากเจ้าของรถจงใจนำรถเข้าไปร่วมก่อการจลาจล หรือทราบล่วงหน้าว่าพื้นที่ดังกล่าวเกิดการจลาจลแล้วยังนำรถเข้าไปโดยไม่มีเหตุอันควร ทำให้รถเกิดความเสียหายและทำให้ได้รับบาดเจ็บก็ไม่ได้รับการคุ้มครอง 
ขณะเดียวกันก็ไม่สามารถที่จะนำสิทธิในการประกันตัวผู้ขับขี่ไปประกันตัวเองออกมาหากกระทำความผิดหรือร่วมการจลาจล 
นอกจากนี้ ในส่วนของทรัพย์สินประเภทอื่นๆ ก็เช่นกัน หากมีการซื้อความคุ้มครองภัยจลาจลไว้ ก็จะได้รับการชดเชยหากได้รับความเสียหาย แต่ถ้าซื้อเฉพาะประกันอัคคีภัยจะไม่ได้รับความคุ้มครองภัยจลาจล
สำหรับประชาชนทั่วไปที่ทรัพย์สินได้รับความเสียหายจากม็อบนั้นจะได้รับความคุ้มครอง
ทั้งนี้ สมาคมประกันวินาศภัยได้รับประกันภัยจลาจลชาวต่างชาติที่เข้ามาเที่ยวในประเทศไทย โดยการท่องเที่ยวแห่งประเทศไทยเป็นผู้จ่ายเบี้ยประกันคุ้มครองถึงวันที่ 31 มี.ค. 2553 กรณีการสูญเสียสายตาหรือทุพพลภาพถาวรสิ้นเชิง วงเงิน 1 หมื่นเหรียญสหรัฐต่อคน ค่ารักษาพยาบาลตามที่จ่ายจริง และหากต้องพักรักษาตัวในโรงพยาบาลเกินกว่า 10 วัน ความสูญเสียหรือความเสียหายจากการหยุดชะงักของการเดินทาง วงเงินไม่เกิน 1 หมื่นเหรียญสหรัฐต่อคน
ล่าสุด บริษัท ศรีอยุธยาประกันภัย ได้ออกกรมธรรม์ พีเอ เพอร์เฟคท์ คุ้มครองความเสียหายอันเกิดจากการประท้วงหรือความไม่สงบ และอุบัติเหตุในที่สาธารณะ
นายฮิโรชิ ทาเทอิชิ กรรมการผู้จัดการ บริษัท โตเกียวมารีนประกันชีวิต (ประเทศไทย) กล่าวว่า บริษัทไม่กังวลปัญหาทางการเมืองของไทยมากนัก เพราะปัญหาการเมืองไม่ได้รุนแรงกว่าปัญหาการเมืองในประเทศอื่นๆ แต่ก็เป็นความเสี่ยงในการทำธุรกิจ และบริษัทได้เตรียมแผนรองรับความเสี่ยงจากความรุนแรงที่จะเกิดขึ้นแล้ว และเชื่อว่าธุรกิจประกันชีวิตจะยังคงเติบโตไปได้ เนื่องจากประชากรของไทยเพิ่มขึ้นอย่างต่อเนื่อง